b'\n_START_ARTICLE_\nAtogr\xc4\x85\xc5\xbe\xc5\xb3 ciklonas\n_START_PARAGRAPH_\nAtogr\xc4\x85\xc5\xbe\xc5\xb3 ciklonas\xc2\xa0arba tropinis ciklonas\xc2\xa0\xe2\x80\x93 didel\xc4\x97s galios ciklonas, sausumoje ir j\xc5\xabroje padarantis dideli\xc5\xb3 nuostoli\xc5\xb3. Pagal Boforto skal\xc4\x99, atogr\xc4\x85\xc5\xbe\xc5\xb3 ciklonu laikomas toks v\xc4\x97jas, kurio greitis nema\xc5\xbeesnis nei 30 m/s. Kartais uraganas nusiaubia mil\xc5\xbeini\xc5\xa1kas, keli\xc5\xb3 \xc5\xa1imt\xc5\xb3 kilometr\xc5\xb3 skersmens teritorijas. Atogr\xc4\x85\xc5\xbe\xc5\xb3 ciklono metu kyla smarkios li\xc5\xabtys arba retais atvejais p\xc5\xabga, pasitaiko viesulai. Atogr\xc4\x85\xc5\xbe\xc5\xb3 ciklonai b\xc5\xabdingi atogr\xc4\x85\xc5\xbe\xc5\xb3 kra\xc5\xa1tuose ir susidaro vir\xc5\xa1 \xc4\xaf\xc5\xa1ilusi\xc5\xb3 j\xc5\xabr\xc5\xb3 ir vandenyn\xc5\xb3 (tod\xc4\x97l da\xc5\xbeniausiai kyla vasaros pabaigoje).\n_START_SECTION_\nTropini\xc5\xb3 ciklon\xc5\xb3 pavadinim\xc5\xb3 kilm\xc4\x97\n_START_PARAGRAPH_\nSkirtinguose pasaulio kra\xc5\xa1tuose atogr\xc4\x85\xc5\xbe\xc5\xb3 ciklonas turi skirtingus pavadinimus: \xc5\xa0iaur\xc4\x97s Amerikos atogr\xc4\x85\xc5\xbe\xc5\xb3 ciklonams apib\xc5\xabdinti naudojamas \xc5\xbeodis uraganas, Ryt\xc5\xb3 Azijoje\xc2\xa0\xe2\x80\x93 taif\xc5\xabnas, o Indijos vandenyne\xc2\xa0\xe2\x80\x93 tiesiog ciklonas._NEWLINE_Pavadinimas uraganas kilo nuo maj\xc5\xb3 v\xc4\x97jo ir ugnies dievo Hurakano. Taif\xc5\xabnas pavadintas pagal graik\xc5\xb3 mitin\xc4\xaf mil\xc5\xbein\xc4\x85 Tifon\xc4\x85 arba pagal kin\xc5\xb3 k. \xc5\xbeod\xc4\xaf daifung, rei\xc5\xa1kiant\xc4\xaf didelius v\xc4\x97jus.\n_START_SECTION_\nAtogr\xc4\x85\xc5\xbe\xc5\xb3 ciklon\xc5\xb3 tipai\n_START_PARAGRAPH_\nGalingiausi tropiniai ciklonai siaut\xc4\x97ja Karib\xc5\xb3 j\xc5\xabros regione, Okeanijoje, Indijos vandenyno pakrant\xc4\x97se, Ryt\xc5\xb3 Azijoje. Pasaulyje pra\xc5\xbe\xc5\xabtingiausiu laikomas Bholos ciklonas, 1970\xc2\xa0m. nusine\xc5\xa1\xc4\x99s daugiau nei 300 t\xc5\xabkstan\xc4\x8di\xc5\xb3 gyvybi\xc5\xb3 Banglade\xc5\xa1e. D\xc4\x97l smarkiai papl\xc5\xabstan\xc4\x8di\xc5\xb3 upi\xc5\xb3 ir didelio \xc5\xbemoni\xc5\xb3 tankumo Gangos deltos regione ciklonai b\xc5\xabna itin pra\xc5\xbe\xc5\xabtingi. Daugiausiai nuostoli\xc5\xb3 padar\xc4\x99s tropinis ciklonas yra Katrina, 2005\xc2\xa0m. nusiaub\xc4\x99s pietry\xc4\x8di\xc5\xb3 JAV, padar\xc4\x99s \xc5\xbealos u\xc5\xbe 81,2 mlrd. $ ir pra\xc5\xbeud\xc4\x99s 1836 \xc5\xbemones. Pats smarkiausias u\xc5\xbefiksuotas tropinis ciklonas yra taif\xc5\xabnas Tipas 1979\xc2\xa0m. siaut\xc4\x99s Ramiojo vandenyno \xc5\xa1iaur\xc4\x97s vakaruose. Jo sl\xc4\x97gis siek\xc4\x97 870 mbar, o v\xc4\x97jo greitis 310 km/h. Ilgiausiai trukusiu ir daugiausiai nukeliavusiu tropiniu ciklonu yra laikomas uraganas D\xc5\xbeonas, 1994\xc2\xa0m. kil\xc4\x99s Ramiajame vandenyne, 500\xc2\xa0km nuo Meksikos krant\xc5\xb3, pasiek\xc4\x99s Havajus, klajoj\xc4\x99s po vandenyn\xc4\x85, ir galiausiai priart\xc4\x97j\xc4\x99s prie Aliaskos. \xc5\xa0is uraganas truko 31 dien\xc4\x85 ir \xc4\xafveik\xc4\x97 13 t\xc5\xabkst. km atstum\xc4\x85._NEWLINE_Mokslininkai teigia, kad padid\xc4\x97j\xc4\x99s CO\xe2\x82\x82 kiekis atmosferoje, vedantis \xc4\xaf klimato at\xc5\xa1ilim\xc4\x85, turi \xc4\xaftakos uragan\xc5\xb3 da\xc5\xbenumui ir stiprumui.\n_START_SECTION_\nAtogr\xc4\x85\xc5\xbe\xc5\xb3 ciklon\xc5\xb3 stiprumas\n_START_PARAGRAPH_\nSaffiro-Simpsono skal\xc4\x97_NEWLINE_Priklausomai nuo intensyvumo tropiniai ciklonai skirstomi \xc4\xaf 5 kategorijas. Pagrindiniai po\xc5\xbeymiai, lemiantys j\xc5\xb3 stiprum\xc4\x85, yra v\xc4\x97jo greitis ir griaunamoji j\xc4\x97ga._NEWLINE_1 kategorija: v\xc4\x97jo stiprumas siekia 33-44 m/s._NEWLINE_2 kategorija: v\xc4\x97jo stiprumas siekia 45-51 m/s._NEWLINE_3 kategorija: v\xc4\x97jo stiprumas siekia 52-61 m/s._NEWLINE_4 kategorija: v\xc4\x97jo stiprumas siekia 62-73 m/s._NEWLINE_5 kategorija: v\xc4\x97jo stiprumas vir\xc5\xa1ija 74 m/s._NEWLINE_\xc5\xa0iaurin\xc4\x97se platumose uraganais yra vadinamos stiprios, didel\xc4\x99 teritorij\xc4\x85 apiman\xc4\x8dios v\xc4\x97jo audros. \xc5\xa0ie \xe2\x80\x9euraganai\xe2\x80\x9c n\xc4\x97ra tapat\xc5\xabs su tropiniais ciklonais. Pastaraisiais metais Lietuvoje siaut\xc4\x97 uraganai Anatolijus (1999\xc2\xa0m.) ir Ervinas (2005\xc2\xa0m.).'